A BIZOTTSÁG (EU) 2022/2452 VÉGREHAJTÁSI HATÁROZATA

(2022. december 8.)

az (EU) 2019/997 tanácsi irányelvvel (1) létrehozott uniós ideiglenes úti okmányra vonatkozó további technikai előírások megállapításáról

(az értesítés a C(2022) 8938. számú dokumentummal történt)

AZ EURÓPAI BIZOTTSÁG

tekintettel az Európai Unió működéséről szóló szerződésre,

tekintettel az uniós ideiglenes úti okmány létrehozásáról, valamint a 96/409/KKBP határozat hatályon kívül helyezéséről szóló, 2019. június 18-i (EU) 2019/997 tanácsi irányelvre (2), különösen annak 9. cikke (1) bekezdésére,

mivel:

(1) Az (EU) 2019/997 irányelv megállapítja az azon feltételekre és eljárásra vonatkozó szabályokat, amelyek alapján a harmadik országokban képviselettel nem rendelkező polgárok uniós ideiglenes úti okmányt szerezhetnek be, és meghatározza ezen okmányok egységes formátumát, amely az uniós ideiglenes úti okmány egységes formanyomtatványából és az uniós ideiglenes úti okmány egységes bélyegéből áll.

(2) Az (EU) 2019/997 irányelv mellékletei meghatározzák azokat az előírásokat, amelyeknek az uniós ideiglenes úti okmány egységes formanyomtatványának és bélyegének meg kell felelnie. Most további technikai előírásokat kell megállapítani az uniós ideiglenes úti okmány egységes formanyomtatványának és bélyegének kialakítására, formátumára és színeire, az uniós ideiglenes úti okmány egységes formanyomtatványának anyagára és nyomtatási technikáira vonatkozó követelményekre, valamint a biztonsági elemekre és követelményekre, ideértve az utánzás és hamisítás elleni szigorúbb szabványokat.

(3) Az utánzás és hamisítás megelőzése érdekében, valamint tekintettel az e határozat mellékletének II. részében meghatározott további technikai előírások sajátos jellegére, azok titkosnak minősülnek, és közzétételükre nem kerülhet sor.

(4) A referenciadokumentumok rendelkezésre állásának biztosítása érdekében a tagállamoknak meg kell osztaniuk egymással és a Bizottsággal az uniós ideiglenes úti okmányuk mintapéldányait, és meg kell őrizniük a későbbi nyomtatási sorozatok mintapéldányait is.

(5) Az e határozatban előírt intézkedések összhangban vannak az 1683/95/EK tanácsi rendelet (3) 6. cikkével létrehozott bizottság véleményével,

ELFOGADTA EZT A HATÁROZATOT:

1. cikk Az uniós ideiglenes úti okmányok előállítása során betartandó előfeltételekre, utasításokra és szabványokra vonatkozó további technikai előírásokat a melléklet I. része határozza meg. Az uniós ideiglenes úti okmány egységes formanyomtatványának és bélyegének kialakítására, formátumára és színeire, az uniós ideiglenes úti okmány egységes formanyomtatványának anyagára és nyomtatási technikáira vonatkozó követelményekre, valamint a biztonsági elemekre és követelményekre vonatkozó további technikai előírásokat, ideértve az utánzás és hamisítás elleni szigorúbb szabványokat, a melléklet II. része határozza meg. A melléklet II. része SECRET UE/EU SECRET minősítésű.

2. cikk Valamennyi tagállam megküldi a Bizottságnak és a többi tagállamnak az általa kibocsátott uniós ideiglenes úti okmány mintapéldányát. Valamennyi tagállam megőrzi a későbbi nyomtatási sorozatok mintapéldányait is, és a Bizottság, valamint a többi tagállam rendelkezésére bocsátja azokat.

3. cikk Ennek a határozatnak a tagállamok a címzettjei.

Kelt Brüsszelben, 2022. december 8-án. a Bizottság részéről Didier REYNDERS a Bizottság tagja

(1) SECRET UE/EU SECRET non classifiée en l’absence de la partie II de l’annexe/when detached from Part II of the Annex – non-classified.

(2) HL L 163., 2019.6.20., 1. o.

(3) A Tanács 1683/95/EK rendelete (1995. május 29.) a vízumok egységes formátumának meghatározásáról (HL L 164., 1995.7.14., 1. o.).